·Ortosulfamuron (2019)

·Picoxistrobin (2019)

·Triasulfuron (2019)

4.Funcționarea Regulamentului PIC

4.1.Activitățile de sensibilizare și sprijinul oferit exportatorilor de către autoritățile naționale desemnate și de către agenție au îmbunătățit conformitatea

Douăzeci și șapte de state membre au desfășurat activități de sensibilizare și informare destinate exportatorilor și importatorilor. Cea mai frecventă activitate a fost furnizarea de informații online (pagină web specifică sau trimiteri la paginile web ale agenției privind PIC). Unsprezece state membre furnizează, de asemenea, servicii de asistență prin intermediul unui birou de asistență existent (de exemplu, REACH, CLP, BPR), iar șase state membre operează un birou național de asistență privind PIC; zece state membre au indicat că au o adresă de e-mail specifică pentru cerințele în materie de informații. Aproape toate statele membre au menționat faptul că aceste activități au îmbunătățit gradul de conformitate cu Regulamentul PIC în rândul exportatorilor și importatorilor. Unele autorități naționale desemnate au constatat o creștere a numărului de notificări de export și îmbunătățirea calității acestora, o creștere a numărului de societăți înregistrate în ePIC sau care utilizează ePIC, precum și îmbunătățirea respectării obligațiilor de raportare prevăzute la articolul 10.

Agenția are obligația de a furniza asistență și consiliere tehnică și științifică, precum și instrumente pentru exportatori și importatori [articolul 6 alineatul (1)]. Agenția a oferit informații și sprijin exportatorilor și importatorilor prin intermediul site-ului său, al buletinului informativ electronic săptămânal, al buletinului informativ al ECHA, al platformelor de comunicare socială, al mesageriei interne în cadrul e-PIC și al serviciului de asistență al ECHA. Agenția a publicat patru orientări (documente „pe scurt”) pentru a sprijini întreprinderile în ceea ce privește cererile de NRI (numărul de referință de identificare) special, derogările, raportarea și completarea secțiunii 6 din notificările de export (utilizări interzise și permise). De asemenea, agenția a elaborat pentru notificările de export post-Brexit o orientare privind „ How to notify PIC exports to the UK after the UK’s withdrawal from the EU ” (Modalitățile de notificare a exporturilor PIC către Regatul Unit după retragerea Regatului Unit din UE) și a instituit o procedură manuală de notificare (până când notificările vor putea fi efectuate în ePIC).

4.2.Numărul notificărilor de export gestionate de autoritățile naționale desemnate și ECHA a crescut continuu din 2014, iar prelucrarea acestora este distribuită în mod inegal între statele membre

Notificarea de export este instrumentul prin intermediul căruia țările fac schimb de informații cu privire la produsele chimice interzise sau sever restricționate. Toți exportatorii din UE trebuie să trimită autorității lor naționale desemnate o notificare de export în cazul în care intenționează să exporte produsele chimice enumerate în partea 1 din anexa I la Regulamentul PIC. După ce autoritatea națională desemnată a verificat și a acceptat notificarea, aceasta este transmisă agenției, care verifică conformitatea notificării și o transmite către autoritatea națională desemnată din țara importatoare. În cazul în care nu se primește o confirmare de primire, agenția trimite din nou notificarea. Întreaga procedură se desfășoară prin intermediul ePIC, iar exportatorii trebuie să utilizeze modelul de notificare prevăzut de sistem. Pentru anumite exporturi care fac obiectul unor derogări de la Regulamentul PIC sau de la cerința de notificare de export, exportatorii trebuie să solicite un NRI special de la autoritatea lor națională desemnată și să îl utilizeze în declarația vamală pentru a facilita operațiunile de vămuire.

Numărul notificărilor de export și al cererilor de NRI special a crescut în mod continuu din 2014 (figura 1). Agenția a raportat o creștere a numărului de notificări de export de la 8 455 în 2017 la 10 009 în 2019. Potrivit agenției, această creștere reflectă o mai mare conformitate și adăugarea de noi substanțe în anexa I.

La fel ca în perioada de raportare anterioară, numărul notificărilor de export și al cererilor de NRI special prelucrate a variat semnificativ de la un stat membru la altul (figura 2). Cel mai mare număr de notificări de export s-a înregistrat în Germania (8 645 de notificări) și Franța (6 855), urmate de Italia (2 453), Spania (2 383) și Regatul Unit (2 207). Douăzeci de state membre au prelucrat mai multe notificări de export în cursul acestei perioade de raportare comparativ cu cea anterioară, iar în nouă state membre, acest număr a fost de peste două ori mai mare între cele două perioade de raportare. Situația este similară pentru cererile de NRI special, în cazul cărora 11 state membre nu au primit nicio cerere, în timp ce Germania, Belgia și Franța au fost statele membre care au acceptat cel mai mare număr de astfel de cereri. Treisprezece state membre au prelucrat mai multe cereri de NRI special în cursul acestei perioade de raportare comparativ cu perioada anterioară. Patru state membre nu au prelucrat nicio notificare de export (Cipru, Grecia, Luxemburg și Malta).